Sebastian Larsson

Alfe Inge Sebastian Larsson (sündinud 6. juunil 1985 Eskilstunas) on Rootsi jalgpallur, kes mängib poolkaitsjana Rootsi kõrgliiga klubis AIK ja Rootsi jalgpallikoondises.

Klubikarjäär

Arsenal

2001. aastal lahkus tollal 16-aastane Larsson oma kasvatajaklubist IFK Eskilstunast ja liitus Arsenal FC noortemeeskonnaga. Debüüdi klubi esindusmeeskonnas tegi rootslane Inglismaa liiga karikasarja kohtumises Manchester City FC vastu 27. oktoobril 2004 vasakkaitsja positsioonil. 2005. aasta suvel sõlmis Arsenal Larssoniga 2 aasta pikkuse profilepingu. Premier League’is debüteeris Larsson 1. veebruaril 2006, kui tuli vahetusest sisse kohtumises West Ham Unitedi vastu. Ta osales Arsenali võistkonnas 3 kohtumises ja väravaid ei löönud.

Birmingham City

2006.–2007. aasta hooaja eel laenas Arsenal Larssoni Birmingham City FC-le Inglise tugevuselt teise liigasse ja 2007. aasta jaanuaris omandas viimane rootslase mängijaõigused täielikult, makstes Arsenalile 1 miljon naelsterlingit. Larsson sõlmis Birminghamiga 4 aasta pikkuse lepingu.. Ta lõi 2007. aasta aprillis Sheffieldi Wednesday vastu Birminghami hooaja kõige ilusama värava, joostes pool platsipikkust palliga väravaalasse ja lüües sealt värava.

Esimesel hooajal klubis kasutati Larssoni peamiselt parempoolkaitsjana, kuid vigastatud mängijaid asendades mängis ta ka parem- ja vasakkaitsja kohal. Pikkamööda ilmnes, et just parempoolkaitsjana on tema esitused kõige paremad, näiteks 2007. aasta septembris valiti ta kohtumises Boltoni Wanderersi vastu kohtumise parimaks mängijaks.

2007.–2008. aasta hooajaks tõusis Birmingham City Premier League’i, kuid langes sealt kohe välja. Larssoni arvele jäi hooajal 6 väravat, neist 3 karistuslöögist, ja Opta statistika kohaselt hinnati teda kõige täpsemaks karistuslöökide sooritajaks kogu liigas.

Sunderland 

2011. aasta suvel lahkus Larsson Birminghamist pärast seda, kui tema leping lõppes. Viimane aasta lõppes Birminghamile taas väljalangemisega Premier League'ist. Samal suvel ühines ta Sunderlandiga, jäädes niimoodi Premier League'i.

Koondisekarjäär 

2004. aastal debüteeris Sebastian Larsson Rootsi alla 21-aastaste rahvusmeeskonnas ning 2007. aasta oktoobris kutsuti ta esmakordselt Rootsi jalgpallikoondisse, kuigi mänguaega veel ei saanud. Platsile pääses ta esimest korda 6. veebruaril 2008 võõrsil sõprusmängus Türgi jalgpallikoondise vastu.

2008. aasta EM-il Austrias ei osalenud Larsson avamängus, milles Rootsi võitis Kreeka jalgpallikoondise 2:0. 14. juunil sekkus ta mängus Hispaania jalgpallikoondise vastu 79. minutil seisul 1:1 ja Hispaania võitis David Villa üleajal löödud väravast 2:1. Kolmandas mängus, kus Rootsi vajas Venemaa jalgpallikoondise vastu viiki, aga kaotas 0:2, Larsson jällegi ei mänginud. Rootsi edestas alagrupis üksnes kõik mängud kaotanud Kreekat ja langes välja.

2010. aasta MM-valikgrupis ei löönud Larsson ainsatki väravat. Rootsi jäi alagrupis kolmandaks ja langes välja. Väljalangemise peamine põhjus oli kaks 0:1 kaotust alagrupivõitjale Taanile.

2012. aasta EM-valikgrupis lõi Larsson kolm väravat. 29. märtsil 2011 lõi ta kodumaal Moldova jalgpallikoondise vastu 82. minutil 2:0, kusjuures mäng lõppes 2:1. 7. oktoobril 2011 lõi ta võõrsil Soome jalgpallikoondise vastu juba 8. minutil avavärava ja mäng lõppes 2:0. 11. oktoobril 2011 lõi ta Hollandi jalgpallikoondise vastu kodumängus, mis oli vaja võita, 52. minutil viigivärava 2:2 ja Rootsi võitiski 3:2, pääsedes parima teiseks tulnud meeskonnana otse finaalturniirile. Holland võitis kõik ülejäänud mängud.

EM-finaalturniiril Ukrainas oli Larsson kõigi Rootsi mängude algkoosseisus. 11. juunil kaotas Rootsi Ukraina jalgpallikoondisele 1:2 ja Larsson vahetati sel seisul 68. minutil välja. 15. juunil kaotas Rootsi Inglismaa jalgpallikoondisele 2:3 ja Larsson mängis kogu kohtumise. 19. juunil alistas Rootsi 2:0 Prantsusmaa jalgpallikoondise, kusjuures Larsson lõi üleajal värava, aga edasipääsulootus oli kadunud juba enne seda mängu. Rootsi jäi alagrupis viimaseks.

Viited

Välislingid 

Rootsi jalgpallurid
Arsenal FC mängijad
Birmingham City FC jalgpallurid
Sunderland AFC mängijad
Hull City AFC jalgpallurid
Premier League'i mängijad
The Championshipi mängijad
Sündinud 1985